Une buine partide, zuiade cul cûr e cun caratar, che si siere inte maniere miôr pussibile: cun trê goi e cun trê ponts. L’Udin a Palermo prime al patìs e po al reagjìs, al gjestìs e al vinç. Cussì al cjape une altre bocjade di aiar bon e al da une altre sodisfazion ai siei tifôs, che dopo vê viodût une scuadre resuride che e à pierdût cu la Juve e une intermitente che e à vinçût, a’nd à preseade une che e à fat risultât in maniere convinciente.
La trasfierte siciliane dai blancs e neris e ufrìs diviersis indicazions positivis pe scuadre di Delneri, che e mostre di jessi un coletîf compat e unît in stât di interpretâ lis diviersis fasis di une partide che ae vilie si presentave dificile almancul in misure compagne di chê di Turin di dôs setemanis indaûr – cul Palermo in astinence di risultâts – e che vie pai novante minûts e à mudât plui volte fisionomie.
Il prin timp si vierç cuntune fase di studi, tra il 4-2-3-1 dai parons di cjase e il 4-3-3 de formazion furlane, là che te prime linie si torne a viodi Matios dongje di Thereau e Zapata. Il Palermo al olse un tic di plui, al fâs valê une cierte supremazie teritoriâl e al cjate la strade dal gol dopo dîs minûts cun Nestorovski, che i robe la bale a Angella, al jentre te aree di rigôr e al bat Karnezis cuntun tîr che si zove ancje di une deviazion lizere di Widmer.
L’Udin al rispuint cuntun tîr di Kums e po cuntune incressite de sô manovre, vuidade dal zuiadôr belgjic e di Fofana. Il Palermo, dopo vê viertis lis segnaduris profitant di un dopli erôr di Angella e Danilo, al prove a meti ancjemò in crisi i doi centrâi, ma nol rive, intant che i blancs e neris cul passâ dai minûts a alcin la linie dal so zûc: il 4-3-3 al devente un 4-4-2, cun Thereau in posizion plui centâl e cun Matos un tic plui in bande e indaûr.
Passade la mieze ore di zûc, prime il Palermo al va al tîr ancjemò cun Nestorovski e po l’Udin al cjate il gol dal un a un cun Widmer che al libere Thereau e il francês che al segne. Tai ultins cinc minûts i doi puartîrs a deventin protagoniscj: Karnezis al interven suntune conclusion cul cjâf di Embalo e Posavec al siere la sô puarte in dôs ocasions consecutivis di Matos e Fofana.
Il secont timp al tache in maniere blande e cun cualchi acelerazion a soprese di une bande e di chê altre. Delneri al cambie Matos cun Badu e De Zerbi al rispuint cun Chochev al puest di Pezzella e Sallai par Diamanti. A passin i minûts, al jentre ancje De Paul al puest di Kums, il Palermo nol siere une buine conclusion tra Rispoli e Sallai e l’Udin al rispuint cuntune interdizion di Hallfredsson, che e devente un lanç par Fofana che al tire in puarte e al segne.
Si jentre tal ultin cuart di ore e l’Udin al segne ancjemò cuntun cuintripît inviât di Badu che al met Fofana tes cundizions pal tierç gol. Il Palermo al reste in dîs – espulsion di Sallai – e l’Udin si svicine al poker: tîr di Thereau e pâl.
Lunis ai 31 di Otubar si zuiarà a Udin cuintri dal Turin.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn